Ο δήμος Μακεδονίδος ήταν δήμος του νομού Ημαθίας και υπήρξε από το 1997 έως το 2010. Με την εφαρμογή του σχεδίου Καλλικράτης εντάχθηκε στον νέο Δήμο Βέροιας. Βρισκόταν στο νότιο τμήμα του νομού. Ο δήμος περιλάμβανε 4 δημοτικά διαμερίσματα, καταλάμβανε έκταση 214,3 τ.χλμ. και είχε συνολικό πληθυσμό 2346 κατοίκους σύμφωνα με την απογραφή του 2001. Έδρα του δήμου ήταν τα Ριζώματα. Το μεγαλύτερο μέρος της έκτασης του δήμου αποτελούσαν δάση και βοσκότοποι και μόλις 10% αποτελούσαν καλλιεργήσιμες εκτάσεις. Οι κάτοικοι του δήμου Μακεδονίδος συμμετείχαν στην επανάσταση του 1821. Σπουδαίοι αγωνιστές της επανάστασης του 1821 ήταν οι Αθανάσιος Νίκου και Μιχαήλ Πετσάβας από τη Σφηκιά, και ο Χρήστος Δήμου (γενν. 1808) από το Πολύδενδρο. Από τα Ριζώματα κατάγονταν η μεγάλη οικογένεια των κλεφταρματολών Συροπουλαίων.